Griekwastad-verhoor uitgestel | Maroela Media
"Ek het 'n geestelike foltering beleef, die feite van die toneel… 'n seun van 15 het soos die skuldige begin lyk," het kol. Dick de Waal aan regter Frans Kgomo gesê.
Kgomo hoor tans getuienis aan in die moordsaak van 'n 16-jarige seun, wat 15 jaar oud was toe die moorde plaasgevind het.
"Ek kon nie dink dat 'n seun betrokke kon wees nie," het De Waal getuig.
Noord-Kaapse boer Deon Steenkamp (44), sy vrou Christel (43) en dogter Marthella (14) is op 6 April 2012 op hul plaas Naauwhoek vermoor.
De Waal het aan die hof gesê hy het van die begin af die seun die heeltyd die voordeel van die twyfel gegee. "Ons het alle moontlikhede weg van die seun oorweeg." Hy sê die ondersoekspan het die seun uiteindelik in Mei verlede jaar, 'n maand ná die moorde, in kennis gestel dat hy 'n verdagte is. De Waal sê die vervolgingsgesag het aan hulle opdrag gegee dat die seun as 'n verdagte behandel moet word en dat enige gesprekke met hom deur sy prokureur moet geskied.
Die hof het gehoor dat die seun se regspan, vandat hy as verdagte aangewys is, nooit gebel het om uit te vind hoe die ondersoek vorder en of enige ander verdagtes identifiseer is nie.
De Waal het getuig dat toetse vir vuurwapenoorskot op die slagoffers negatief was. 'n Buskruittoets op die seun se hande was ook negatief, maar twee hemde het positief getoets.
De Waal het ook gesê die moordtoneel was "ongewoon". Klik hier om meer hieroor te lees.
Willem Coetzee van die seun se regspan het aangedui dat hy sy kruisverhoor nie binne 'n dag sal kan afhandel nie.